**30. juunil 2016**

**Vabaerakond: tulevase eesistujana peab Eesti võtma Euroopa Liidus demokraatliku initsiatiivi**

Vabaerakond peab Euroopa Liitu väga vajalikuks majandusliku ja poliitilise koostöö vormiks, mis teeb iga selle liikmesriigi tugevamaks. EL-i arenemine on Eesti huvides, sest see aitab meil püsida vaba riigina. Samas me ei tohi leppida kinnisuse ja tsentraliseerimisega.

EL-i püsimiseks tuleb lähtuda alusväärtustest, millele see liit rajati: inimõigused, demokraatlikud vabadused, rahvusriikide ja regioonide huvidega arvestamine, kaasamine ja kogu ühise otsustusprotsessi selge põhjendatus. Ühised huvid saavad välja kasvada vaid kõigi kaasatud rahvaste huvide sisulisest arvestamisest. Uue poliitilise kultuuri saavutamiseks vajab Euroopa Liit hädasti reforme.

Suurbritannia rahva referendumi tulemus väljendab Liidust lahkumise ja muude motiivide kõrval ka protesti Euroopa Liidu kinnise poliitilise kultuuri vastu. Euroopa rahvastele teeb samuti muret föderaalse Euroopa riigi võimalik pealepressimine.

Euroopa Liidu eesistujana (2018. aastal või varem) peab Eesti olema värskendavate reformide algataja. Keskenduda tuleb demokratiseerumisele, toimimise tõhususe ja läbipaistvuse suurendamisele ning erinevate konfliktide lahendamisele.

Euroopa Liidu arendamiseks ja avatuks muutmiseks on vaja saavutada:

1. **Rahvusparlamentide ja Euroopa Parlamendi suurem roll**. Olulisemate otsuste tegemine tuleb tagasisidestada rahvusparlamentidega, suurendades nende rolli, samas nähes ette reeglid, mis ei seiska Liidu toimimist. Europarlamendil olgu laiem kontrolliõigus ja rohkem seadusandlikku initsiatiivi.

2. **Suurem tõhusus**. Selle asemel, et otsida lõpmatult konsensust, tuleb poliitilised debatid ära pidada ja jõuda parimate lahendusteni. Probleemid tuleb lahendada siis, kui need tekivad, sest lahenduste edasilükkamine tekitab lisapingeid.

3. **Toimiv kokkuleppekultuur**. Kokkulepetest kinnipidamist tuleb väärtustada. Rahaliidu reeglite eiramine ja muud kokkuleppeid erinevalt tõlgendavad käitumised ei saa olla Euroopa poliitilise kultuuri osa. Parem vähem kokku leppida, kuid kokkulepitust kinni pidada.

4. **Rohkem läbipaistvust ja kodanikukesksust**. Informeerimise asemel peab Euroopa Komisjon täidesaatva võimuna andma kodanikele aru ning vastutama nende ees. Euroopa Liidu Nõukogu (liikmesriikide ministrid) ja Ülemkogu (riigijuhid) töö tuleb teha avalikumaks ning peab olema varustatud piisavate selgitustega, et kodanikud sellest aru saaksid.

5. **Demokraatlik volitus Euroopa Komisjonile**. Komisjoni töö on liiga eksperdikeskne, otsuste kujunemisprotsess tihti arusaamatu. Tuleb luua mehhanism, kuidas Komisjoni president saab eurooplastelt selgema volituse ja koos sellega tõsisema vastutuse otse EL-i kodanike ees.

6. **Demokraatlik algatusmudel**. Praegu saab miljon eurooplast pöörduda Euroopa Komisjoni poole petitsiooniga. Kuid selliseid algatusi pigem ignoreeritakse. Tuleb tagada menetlemise, vastamise ja täitmise mehhanism. Tuleb liikuda e-valimiste rakendamise poole EL-i tasemel. Iga liikmesriigi kodanikud peavad olema osalemisvõimalustest võrdselt teavitatud.

Lisainfo:

Monika Haukanõmm

Vabaerakonna aseesimees

[Monika.Haukanomm@riigikogu.ee](mailto:Monika.Haukanomm@riigikogu.ee)

Avaldus tehtud Eesti Vabaerakonna juhatusel koosolekul 30. juunil 2016 Tallinnas.

[www.vabaerakond.ee](http://www.vabaerakond.ee)